Lego går amok – nyt sæt har over 12.000 klodser

Lego har efterhånden gjort det til en kunstform at få voksne mennesker til at rydde spisebordet i flere dage ad gangen. Nu kommer et byggesæt, der kræver mere end en fri weekend. Det nye Lego Architecture Sagrada Família består af hele 12.060 klodser og er dermed det største Lego-byggesæt nogensinde målt på antal elementer. Modellen er inspireret af Antoni Gaudís berømte basilika i Barcelona og lanceres i året, hvor det er 100 år siden arkitektens død.

For Lego-fans, arkitektur-nørder og alle med en svaghed for Barcelona er det her ikke bare en souvenir. Det er en miniatureudgave af et af verdens mest vilde byggeprojekter – og et samlerobjekt med en pris, der også kræver lidt planlægning.

Bygges som den rigtige basilika

Lego har ikke blot lavet en pæn model af Sagrada Família. Selve byggeprocessen er konstrueret, så den følger basilikaens egen historie. Man begynder med apsis og krypten, fortsætter med Gaudís oprindelige Fødselsfacade og den dramatiske Passionsfacade, før byggeriet rejser sig med kirkeskib, sakristi og seks tårne. Til sidst samles modellen med den østlige sakristi og Herlighedsfacaden.

Sættet kræver plads på spisebordet …

Det betyder, at sættet i høj grad er tænkt som en rejse gennem bygningens udvikling – ikke bare som en bunke poser med klodser. Lego har også forsøgt at genskabe basilikaens farvede glasvinduer, så modellen får noget af det lysspil, som kendetegner den rigtige kirke i Barcelona.

Ifølge Lego Architecture-designer Rok Zgalin Kobe har opgaven været usædvanligt krævende.

– Vi følte et enormt ansvar for at yde Sagrada Família retfærdighed med dette design,” siger han og forklarer, at målet har været at ramme både Gaudís vision, bygningens kompleksitet og dens mere end 100 år lange udvikling.

Han kalder sættet for en model af “et af de mest ambitiøse arkitektoniske værker i verden” og peger på balancen mellem skala, præcision og respekt for et levende monument som den store udfordring.

Lego har også forsøgt at genskabe basilikaens farvede glasvinduer.

En dyr fornøjelse til voksne Lego-fans

Sættet er en del af Lego Architecture-serien, som henvender sig til voksne byggere og samlere. Den færdige model bliver 62 centimeter høj, 47 centimeter bred og 39 centimeter dyb, så den kræver også sin plads på reolen. Byggeriet kan følges i Lego Builder-appen med 3D-instruktioner og fremdrift, hvilket nok er meget godt, når man skal holde styr på mere end 12.000 dele.

Lego Architecture Sagrada Família har produktnummer 21065, er mærket 18+ og kan forudbestilles nu. Det kommer i almindeligt salg globalt den 1. november 2026. Prisen er på 6.099,95 kroner. Med andre ord: Det er ikke impulskøb ved kassen. Det er Legos nye monument over tålmodighed, klodsdisciplin og voksent legetøj med stor V.

Ligesom originalen er Legos udgave af Sagrada Família fyldt med små detaljer.

Lego går amok – nyt sæt har over 12.000 klodser